ม.หอการค้าฯ คาดเม็ดเงินสะพัดช่วงปีใหม่ 60 กว่า 1.5 แสนลบ.เพิ่มขึ้น 7.21%
ม.หอการค้าฯ คาดเม็ดเงินสะพัดช่วงปีใหม่ 60 กว่า 1.5 แสนลบ.เพิ่มขึ้น 7.21%
27 ธ.ค. 2559

ศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยว่า ผลการสำรวจพฤติกรรมการใช้จ่ายของผู้บริโภคช่วงเทศกาลปีใหม่ 2560 โดยคาดว่าจะมีเงินสะพัดในช่วงเทศกาลปีใหม่นี้รวมทั้งสิ้น 150,067 ล้านบาท เพิ่มขึ้นจากปีก่อน 7.21%
ทั้งนี้หากแยกรายละเอียดจะแบ่งเป็น เม็ดเงินในส่วนของมูลค่าเงินสะพัดในช่วงปกติของปีใหม่ 129,293 ล้านบาท และเม็ดเงินในส่วนของมูลค่าเงินสะพัดที่มีการใช้จ่ายเพิ่มเติมจากมาตรการของรัฐบาล คือ มาตรการช็อปช่วยชาติ 14,990 ล้านบาท และมาตรการเที่ยวช่วยชาติ 5,784 ล้านบาท
สำหรับสิ่งที่เป็นห่วงในช่วงเทศกาลปีใหม่ 2560 ใน 5 อันดับแรก คือ อุบัติเหตุในท้องถนน รองลงมา คือ ปัญหาด้านการจราจร, ปัญหาอาชญากรรม, ความปลอดภัยของบ้านพักในช่วงที่ต้องไปค้างที่อื่น และการจี้ ปล้น
ส่วนปัญหาที่ประชาชนอยากให้รัฐบาลแก้ไขอย่างเร่งด่วน คือ ปัญหาเศรษฐกิจโดยรวม, เสถียรภาพทางการเมือง, ปัญหาสังคม และการเตรียมความพร้อมรับมือภัยธรรมชาติ
ทั้งนี้ รัฐมนตรีที่ประชาชนอยากให้ของขวัญเป็นกำลังใจในการทำงานมากที่สุด คือ พล.อ.ประยุทธ์ จันทร์โอชา นายกรัฐมนตรี รองลงมา คือ นายวิษณุ เครืองาม รองนายกรัฐมนตรี, พล.อ.ประวิตร วงษ์สุวรรณ รองนายกรัฐมนตรี และนายสมคิด จาตุศรีพิทักษ์ รองนายกรัฐมนตรี
อย่างไรก็ดี กลุ่มตัวอย่างส่วนใหญ่ 36.7% เชื่อว่าภาวะเศรษฐกิจไทยในปี 2560 จะปรับตัวดีขึ้นเมื่อเทียบกับปี 2559 ซึ่งใกล้เคียงกับกลุ่มตัวอย่างอีก 36% ที่เชื่อว่าเศรษฐกิจไทยปีนี้จะดีขึ้นเล็กน้อย ในขณะที่อีก 16.8% เชื่อว่าเศรษฐกิจจะดีขึ้นมาก และอีก 10.5% เชื่อว่าเศรษฐกิจจะยังไม่ดีขึ้น